11 dood in twee gru-ongelukkeArgieffoto: Twitter via @_ArriveAlive Elf mense, insluitend ses jong vroue, het die naweek in gru-ongelukke in KwaZulu-Natal omgekom. Die ses jong vroue is Saterdagaand dood nadat die bestuurder van ŉ minibustaxi glo beheer oor die voertuig verloor het en dit aan die brand geslaan het. Die ongeluk het in Pomeroy in die omgewing van Greytown plaasgevind. Volgens die KwaZulu-Natalse departement van kuns en kultuur het die minibustaxi jong vroue vervoer wat aan ŉ geleentheid deelgeneem het in aanloop tot die jaarlikse rietdans wat deur koning Goodwill Zwelithini aangebied word. Hlengiwe Mvimbela, LUR vir kuns en kultuur in die provinsie, het gesê van die oorledenes het onherkenbaar verkool. Die nege beseerdes is na nabygeleë hospitale vervoer vir verdere mediese sorg. Sewe van die beseerdes het ernstige brandwonde opgedoen. “Beamptes van die departement was op die ongelukstoneel en werk saam met die polisie om die slagoffers te probeer identifiseer en hul families van hul afsterwe in kennis te stel.” Intussen is vyf mense Sondagoggend dood nadat ŉ minibustaxi in Folweni in ŉ botsing met ŉ ander voertuig betrokke was. Minstens 17 mense is beseer en na hospitale geneem vir verdere behandeling. Die presiese omstandighede van die ongelukke word ondersoek.